Talle sterf in selfmoordbomaanvalleBoko Haram (argieffoto) Foto: scgnews.com Minstens 13 mense is dood en 53 beseer in twee afsonderlike selfmoordbomaanvalle by ŉ mark in Nigerië. Ooggetuies meen egter die dodetal is veel hoër. Die plaaslike polisie in Nigerië het gesê die voorvalle het Saterdag in Biu in die Borno-staat plaasgevind. Twee vroue het toestelle aan hul onderbaadjies gedra en dit laat afgaan terwyl noodwerkers kos aan armes uitgedeel het. Victor Isuku, ŉ polisiewoordvoerder vir Borno, het gesê die toneel is afgesper en die beseerdes is na hospitale geneem. Niemand het nog verantwoordelikheid vir die aanvalle aanvaar nie. Militante van Boko Haram is egter ŉ gereelde bedreiging vir die gemeenskappe in die noordoostelike gedeeltes van Nigerië. Tienduisende mense het al sedert 2009 aan die hand van Boko Haram-militante gesterf.